CELEX: 32022D0010
Language: el
Date: 2021-12-02 00:00:00
Title: Απόφαση (ΕΕ) 2022/10 του Συμβουλίου της 2ας Δεκεμβρίου 2021 σχετικά με τη θέση που πρέπει να ληφθεί εξ ονόματος της Ευρωπαϊκής Ένωσης κατά την 22η σύνοδο των συμβαλλόμενων μερών της σύμβασης για την προστασία του θαλάσσιου περιβάλλοντος και των παράκτιων περιοχών της Μεσογείου (σύμβαση της Βαρκελώνης) και των πρωτοκόλλων της όσον αφορά την έκδοση απόφασης για την τροποποίηση των παραρτημάτων I, II και IV του πρωτοκόλλου για την προστασία της Μεσογείου Θαλάσσης από τη ρύπανση από χερσαίες πηγές και δραστηριότητες (πρωτόκολλο για τις ΧΠ)

7.1.2022   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 4/6
               
            
         ΑΠΟΦΑΣΗ (ΕΕ) 2022/10 ΤΟΥ ΣΥΜΒΟΥΛΙΟΥ
         της 2ας Δεκεμβρίου 2021
         σχετικά με τη θέση που πρέπει να ληφθεί εξ ονόματος της Ευρωπαϊκής Ένωσης κατά την 22η σύνοδο των συμβαλλόμενων μερών της σύμβασης για την προστασία του θαλάσσιου περιβάλλοντος και των παράκτιων περιοχών της Μεσογείου (σύμβαση της Βαρκελώνης) και των πρωτοκόλλων της όσον αφορά την έκδοση απόφασης για την τροποποίηση των παραρτημάτων I, II και IV του πρωτοκόλλου για την προστασία της Μεσογείου Θαλάσσης από τη ρύπανση από χερσαίες πηγές και δραστηριότητες (πρωτόκολλο για τις ΧΠ)
         ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 192 παράγραφος 1, σε συνδυασμό με το άρθρο 218 παράγραφος 9,
         Έχοντας υπόψη την πρόταση της Ευρωπαϊκής Επιτροπής,
         Εκτιμώντας τα ακόλουθα:
         
                     (1)
                  
                  
                     Το τροποποιημένο πρωτόκολλο της σύμβασης για την προστασία του θαλάσσιου περιβάλλοντος και των παρακτίων περιοχών της Μεσογείου («σύμβαση της Βαρκελώνης») για την προστασία της Μεσογείου Θαλάσσης από τη ρύπανση από χερσαίες πηγές και δραστηριότητες («πρωτόκολλο για τις ΧΠ») συνήφθη από την Ένωση με την απόφαση 1999/801/ΕΚ του Συμβουλίου (1) και άρχισε να ισχύει στις 11 Μαΐου 2008.
                  
               
                     (2)
                  
                  
                     Δυνάμει του άρθρου 18 παράγραφος 2 στοιχείο γ) της σύμβασης της Βαρκελώνης, η σύνοδος των συμβαλλόμενων μερών της σύμβασης της Βαρκελώνης και των πρωτοκόλλων της εγκρίνει τροποποιήσεις των πρωτοκόλλων της σύμβασης.
                  
               
                     (3)
                  
                  
                     Κατά την 22η σύνοδό τους από τις 7 έως τις 10 Δεκεμβρίου 2021, τα συμβαλλόμενα μέρη της σύμβασης της Βαρκελώνης και των πρωτοκόλλων της αναμένεται να εκδώσουν απόφαση («απόφαση των συμβαλλόμενων μερών») για την τροποποίηση των παραρτημάτων I, ΙΙ και IV του πρωτοκόλλου για τις ΧΠ, ώστε να ληφθούν υπόψη οι κανονιστικές, επιστημονικές και τεχνικές εξελίξεις που σχετίζονται με χερσαίες πηγές και δραστηριότητες, οι οποίες έχουν σημειωθεί σε παγκόσμιο και περιφερειακό επίπεδο.
                  
               
                     (4)
                  
                  
                     Η απόφαση των συμβαλλόμενων μερών αφορά την προστασία του περιβάλλοντος, η οποία αποτελεί συντρέχουσα αρμοδιότητα της Ένωσης και των κρατών μελών της σύμφωνα με το άρθρο 4 παράγραφος 2 στοιχείο ε) της Συνθήκης. Η απόφαση των συμβαλλόμενων μερών δεν εμπίπτει σε τομέα που καλύπτεται σε μεγάλο βαθμό από τους κανόνες της Ένωσης όσον αφορά την εν λόγω προστασία. Η Ένωση δεν προτίθεται να κάνει χρήση της δυνατότητας άσκησης της εξωτερικής της αρμοδιότητας σε τομείς που καλύπτονται από την απόφαση των συμβαλλόμενων μερών στους οποίους η αρμοδιότητά της δεν έχει ακόμη ασκηθεί εσωτερικά.
                  
               
                     (5)
                  
                  
                     Ενδείκνυται να καθοριστεί η θέση που πρέπει να ληφθεί εξ ονόματος της Ένωσης στη σύνοδο των συμβαλλόμενων μερών της σύμβασης της Βαρκελώνης και των πρωτοκόλλων της, καθώς η απόφαση των συμβαλλόμενων μερών αφορά την έγκριση τροποποιήσεων των παραρτημάτων I, II και IV του πρωτοκόλλου για τις ΧΠ, οι οποίες θα είναι δεσμευτικές για την Ένωση.
                  
               
                     (6)
                  
                  
                     Δεδομένου ότι οι προβλεπόμενες τροποποιήσεις των παραρτημάτων I, II και IV του πρωτοκόλλου για τις ΧΠ θα επικαιροποιήσουν τις απαιτήσεις σχετικά με την προστασία της Μεσογείου Θαλάσσης, θα επηρεάσουν τις διεθνείς δεσμεύσεις και φιλοδοξίες της Ένωσης και θα βελτιώσουν την προστασία του περιβάλλοντος, η Ένωση θα πρέπει να στηρίξει την έκδοση της απόφασης των συμβαλλόμενων μερών,
                  
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
         
            Άρθρο 1
            Η θέση που πρέπει να ληφθεί εξ ονόματος της Ένωσης στην 22η σύνοδο των συμβαλλόμενων μερών της σύμβασης της Βαρκελώνης και των πρωτοκόλλων της είναι η στήριξη της έκδοσης απόφασης για την τροποποίηση των παραρτημάτων I, ΙΙ και IV του πρωτοκόλλου για την προστασία της Μεσογείου Θαλάσσης από τη ρύπανση από χερσαίες πηγές και δραστηριότητες.
         
         
            Άρθρο 2
            Υπό το πρίσμα των εξελίξεων κατά την 22η σύνοδο των συμβαλλόμενων μερών της σύμβασης της Βαρκελώνης και των πρωτοκόλλων της, η βελτίωση της θέσης που αναφέρεται στο άρθρο 1 μπορεί να συμφωνηθεί από τους αντιπροσώπους της Ένωσης, σε διαβούλευση με τα κράτη μέλη, κατά τις επιτόπιες συνεδριάσεις συντονισμού χωρίς περαιτέρω απόφαση του Συμβουλίου.
         
         
            Άρθρο 3
            Η παρούσα απόφαση αρχίζει να ισχύει την ημερομηνία της έκδοσής της.
         
         
            Βρυξέλλες, 2 Δεκεμβρίου 2021.
            
               
                  Για το Συμβούλιο
               
               
                  Ο Πρόεδρος
               
               J. VRTOVEC
            
         
         
            (1)  Απόφαση 1999/801/ΕΚ του Συμβουλίου, της 22ας Οκτωβρίου 1999, σχετικά με την αποδοχή των τροποποιήσεων του πρωτοκόλλου για την προστασία της Μεσογείου Θαλάσσης από τη ρύπανση από χερσαίες πηγές (σύμβαση της Βαρκελώνης) (ΕΕ L 322 της 14.12.1999, σ. 18).